Polisie sê Boulter word nie voorgetrek - Howe - Republikein
Wednesday, May 12th, 10:23:50
Polisie sê Boulter word nie voorgetrek
Formele borgaansoek op 5 Mei
27 April 2021 | Howe
Die invloedryke Britse sakeman en eienaar van die plaas Kaross in die Kamanjab-distrik, mnr. Harvey Eric Boulter (51), wat tereg­staan op die moord van sy plaasbestuurder sal op 5 Mei in die Outjo-­landdroshof formeel vir borgtog aansoek doen.
Boulter het gister in absentia in die Kamanjab-landdroshof verskyn waar sy regsverteenwoordiger, mnr. Evert Gouws, namens hom voor landdros Immanuel Udjombala verskyn het. Mnr. Pendapala Hamunyela het aangekla.
Volgens 'n staatsaanklaer van Otjiwarongo, mnr. John Kalipi, kan 'n be­skuldigde in absentia verskyn soos byvoorbeeld as die beskuldigde siek of gehospitaliseer is en nie voor 'n hof kan verskyn nie. Hy sê in só 'n geval kan die beskuldigde se regsverteenwoordiger ná 'n formele aansoek namens sy/haar kliënt in die hof verskyn.
Die regsverteenwoordiger van die oorledene, mnr. Gerhard van Wyk (54), se familie, mnr. Jan Wessels, het gister aan Republikein gesê hy is nie verbaas dat Boulter gister in absentia verskyn het nie.
"Dit kan nie ontken word dat hy ­spesiale behandeling ontvang nie. Auas Hills is nie 'n hospitaal nie," het hy gesê.
"Tydens die borgtogaansoek sal baie waardevolle inligting uitkom, maar dit is nou te sê as die staat borgtog sal teenstaan. Hierdie man het baie mag en geld," het Wessels gesê.
Boulter het weens sy beleggings in die land permanente verblyfreg in Namibië.
Die Namibiese polisiehoof, lt. genl. Sebastian Ndeitunga, het alle beweringe dat Boulter spesiale behandeling ontvang, ten sterkste ontken.
Boulter is ná die skietvoorval op sy plaas presies twee maande gelede op die aand van 27 Februarie in hegtenis geneem. Van Wyk het op pad na Outjo-staatshospitaal aan sy maagwond beswyk wat glo deur Boulter tydens 'n rusie toegedien is. Boulter is in dieselfde hospitaal onder polisiebewaking opgeneem nadat hy tydens dieselfde voorval homself glo in die hand geskiet het.
Hy het op 2 Maart op 'n moordklag in die Outjo-landdroshof verskyn en is borgtog geweier, waarna hy in Mediclinic in Windhoek vir behandeling van sy skietwond opgeneem is. Daarna is hy glo in die Auas Hills-aftreeoord se kliniek in die hoofstad opgeneem. Hy was nog nie een nag agter tralies nie.
Presies 'n maand ná die skietvoorval is 'n sekuriteitswag van ­Namibian Wildlife Protection glo in die vroeë oggendure deur vier onbekende mans op Kaross aangeval en met 'n pistool aangehou.
Volgens die polisie was dit die tweede poging om 'n misdaad op plaas te pleeg.
Van Wyk se vrou, Alta, en seun, Gerhard, werk ook op Kaross.
As uitvoerende hoof van die Porter-groep het Boulter noue bande met die Britse ministerie van verdediging gehad en sy sekuriteitsklarings het glo gewissel van "geheim" tot "hoogs geheim".
Dit blyk hy het ook skouers geskuur met wêreldleiers soos Bill en Hillary Clinton.
Inligting wat na vore gekom het in 'n regsgeding waarin Boulter in 2011 met 3M gewikkel was, het tot die bedanking van die destydse sekretaris van verdediging in Brittanje, Liam Fox, gelei.
Volgens die Londense koerant, The Times, het Boulter 'n luukse lewe in Dubai gelei en onder meer 'n seiljag en private straler gehad. Boulter is in 2016 glo onder 'n wolk van beskuldigings van beleggers wat verliese gely het uit Dubai na Amerika.